
Text rozhodnutia
Súd: Krajský súd Žilina Spisová značka: 31S/85/2017 Identifikačné číslo súdneho spisu: 5017200213 Dátum vydania rozhodnutia: 13. 12. 2017 Meno a priezvisko sudcu, VSÚ: Mgr. Denisa Slivová ECLI: ECLI:SK:KSZA:2017:5017200213.2 Uznesenie Krajský súd v Žiline, v právnej veci žalobcu: R. S., nar. XX.XX.XXXX, bytom U. XXX/XX, XXX XX F. Z., proti žalovanému: Centrum právnej pomoci, Kancelária Nitra, Štefánikova trieda 88, 949 01 Nitra, o preskúmanie zákonnosti rozhodnutia žalovaného č. 11014/2016-KaNR zo dňa 17.08.2016, takto r o z h o d o l : súd konanie zastavuje. o d ô v o d n e n i e : 1. SR, sa žalobca domáhal zrušenia rozhodnutia žalovaného č. 11014/2016-KaNR zo dňa 17.08.2016 a vrátenia veci žalovanému na nové prejednanie a rozhodnutie. Žalobca pripojil rovnopis napadnutého rozhodnutia, z ktorého vyplýva, že napadnutým rozhodnutím žalovaný rozhodol o nepriznaní nároku žalobcovi na poskytnutie právnej pomoci. 2. Krajský súd posúdil podanie zo dňa 25.05.2017 ako všeobecnú správnu žalobcu v zmysle § 177 a nasl. zákona č. 162/2015 Z.z. Správny súdny poriadok v znení zákona č. 88/2017 Z.z. (ďalej len „SSP“). 3. Na základe podanej žaloby vyzval súd žalobcu výzvou zo dňa 05.10.2017 v zmysle § 5 ods. 1 písm. a) zákona č. 71/1992 Zb. o súdnych poplatkoch a poplatku za výpis z registra trestov (ďalej len „zákon č. 71/1992 Zb.“) na zaplatenie súdneho poplatku podľa položky 10 písm. a) Sadzobníka súdnych poplatkov vo výške 70 Eur v lehote 10 dní od doručenia výzvy. Zároveň ho poučil o následkoch nezaplatenia súdneho poplatku, a to o zastavení konania. 4. Žalobca v podaní zo dňa 11.10.2017 uviedol, že má za to, nakoľko nemá žiaden príjem a majetok, že súd musí konať aj bez zaplatenia súdneho poplatku. Obdobne tak konajú viaceré KS v jeho analogických právnych veciach a podotkol, že žiaden KS ho nevyzval k zaplateniu súdneho poplatku, okrem KS ZA. Má viacero súdnych konaní, kde vo všetkých prípadoch je oslobodený od súdnych poplatkov a disponuje rozhodnutiami Centra právnej pomoci, kde mu centrum priznalo právnu pomoc bez finančnej spoluúčasti asi v 10 právnych sporoch. Má za to, že spĺňa podmienky stanovené zákonom pre oslobodenie od súdnych poplatkov. 5. Krajský súd uznesením č. k. 31S/85/2017-71 zo dňa 23.10.2017 žalobcu podľa § 58 SSP vyzval, aby v lehote 15 dní od doručenia tohto uznesenia návrh na oslobodenie od súdnych poplatkov doplnil o uvedenie a preukázanie pomerov, ktoré odôvodňujú oslobodenie od súdnych poplatkov. 6. Žalobca na výzvu súdu nereagoval. 7. Návrh na oslobodenie od súdnych poplatkov nie je podaním vo veci samej, a preto ak ide o podanie neúplné alebo nezrozumiteľné, postupuje súd podľa § 58 SSP. Ak sa v lehote určenej správnym súdom podanie nedoplní alebo neopraví, alebo sa opraví tak, že naďalej nie je možné určiť to, čoho sa týka a čo sa ním sleduje, správny súd na takéto podanie neprihliada. Z uvedeného vyplýva, že súd na neúplný návrh na oslobodenie od súdnych poplatkov neprihliadol. 8. Podľa § 14 zákona č. 71/1992 Zb. (1) Ak tento zákon neustanovuje inak, na konanie vo veciach poplatkov sa primerane použijú ustanovenia Civilného sporového poriadku okrem § 357 písm. a). (2) V konaní podľa tohto zákona možno výnimočne vykonať dôkazy, ktoré strany alebo účastníci nenavrhli, ak je to nevyhnutne potrebné na zistenie skutkového stavu veci. (3) V sťažnosti proti rozhodnutiu o zastavení súdneho konania pre nezaplatenie súdneho poplatku nemožno namietať skutočnosti, ktoré nastali po uplynutí lehoty na zaplatenie súdneho poplatku. (4) V konaní podľa tohto zákona koná a rozhoduje vyšší súdny úradník vrátane rozhodovania o zastavení konania. Sudca v konaní koná a rozhoduje o sťažnostiach proti rozhodnutiam vyššieho súdneho úradníka. Ak sa sťažnosti vyhovie v plnom rozsahu, rozhodnutie nemusí obsahovať odôvodnenie. 9. Podľa § 5 ods. 1 písm. a) zákona č. 71/1992 Zb. poplatková povinnosť vzniká podaním žaloby, návrhu, odvolania, žaloby na obnovu konania, dovolania, kasačnej sťažnosti alebo žiadosti na vykonanie poplatkového úkonu, ak je poplatníkom žalobca alebo navrhovateľ, odvolateľ, ten, kto podal žalobu na obnovu konania, dovolateľ a ten, kto podal kasačnú sťažnosť. 10. Podľa § 10 ods. 1 zákona č. 71/1992 Zb. ak nebol zaplatený poplatok splatný podaním žaloby, návrhu na začatie konania, dovolania alebo kasačnej sťažnosti, súd podľa § 9 vyzve poplatníka, aby poplatok zaplatil v lehote, ktorú určí, spravidla v lehote desiatich dní od doručenia výzvy; ak aj napriek výzve poplatok nebol zaplatený v lehote, súd konanie zastaví. O následkoch nezaplatenia poplatku musí byť poplatník vo výzve poučený. 11. Výzva súdu na zaplatenie súdneho poplatku z podanej žaloby bola dňa 05.10.2017 doručená žalobcovi. 12. Vychádzajúc z citovaných ustanovení a vzhľadom na skutočnosť, že žalobca napriek výzve uložený súdny poplatok nezaplatil, súd konanie pri aplikácii § 14 v spojení s 10 ods. 1 zákona č. 71/1992 Zb. zastavil. 13. Pokiaľ ide o rozhodnutie o trovách konania, súd má za to, že rozhodnutie o náhrade trov konania nie je potrebné, pretože v danom prípade ide o vzťah štátu a poplatníka, t.j. žalobcu, preto nie je potrebné rozhodovať o vzájomnom vzťahu strán, pokiaľ ide o náhradu trov konania. Vzhľadom na uvedené súd o trovách konania nerozhodoval. Poučenie: Proti tomuto uzneseniu nie je prípustné odvolanie. Proti uzneseniu súdu prvej inštancie vydanému súdnym úradníkom, ktoré treba doručiť, je prípustná sťažnosť. Sťažnosť môže podať ten, v koho neprospech bolo uznesenie vydané v lehote 15 dní od doručenia uznesenia na súde, ktorý napadnuté uznesenie vydal. O sťažnosti rozhoduje súd prvej inštancie spravidla bez nariadenia pojednávania. Ak nie je sťažnosť dôvodná, súd sťažnosť zamietne. Ak je sťažnosť dôvodná, súd napadnuté uznesenie zruší alebo zmení; v prípade zrušenia uznesenia je súdny úradník viazaný právnym názorom súdu. V sťažnosti proti rozhodnutiu o zastavení súdneho konania pre nezaplatenie súdneho poplatku nemožno namietať skutočnosti, ktoré nastali po uplynutí lehoty na zaplatenie súdneho poplatku.

